Moorddreigemente was toe vir ŉ spinnekopArgieffoto Die Harbourside-polisie in Australië is na ŉ woonstel ontbied nadat bure gehoor het hoe ŉ man vir ŉ vrou skree dat hy haar gaan vermoor. Verskeie beamptes is na die toneel ontbied nadat bure gehoor het hoe die man gil, “Ek gaan jou doodmaak! Jy’s dood!” het die plaaslike bevelvoerder gesê. Die bure het glo ook ŉ vrou se gille gehoor en hoe meubels rondgegooi word. Die polisie het later die volgende transkripsie van die gesprek tussen beamptes en die man op hul Facebook-blad gepubliseer: Polisie: Waar is jou vrou? Man: Uhm, ek het nie ŉ vrou nie. Polisie: Waar is jou meisie? Man: Uhm, ek het nie een nie. Polisie: Ons het ŉ klag van huishoudelike geweld ontvang en ŉ vrou wat skree. Waar is sy? Man: Ek weet nie waarvan julle praat nie. Ek bly alleen. Polisie: Kom nou, mense het duidelik gehoor hoe jy skree jy gaan haar vermoor. Wat het jy met haar gemaak? Dis toé dat die man met die sak patats vorendag gekom het. Man: Dit was ŉ spinnekop. Polisie: Ekskuus? Man: Dit was ŉ spinnekop… ŉ grote! Polisie: Maar wat dan van die gille? Man: Jammer, ja, dit was ek. Ek haat regtig spinnekoppe… Die man het verduidelik dat hy die spinnekop in sy huis rondgejaag het met ŉ kannetjie insekdoder. Hy het uiteindelik die spinnekop doodgemaak, en nie besef watter bohaai hy opgeskop het nie. Die polisie het die woonstel vinnig deursoek om te bevestig dat daar niemand anders was nie. Hulle het die toneel verlaat en het hul verslag ingedien. Die man word nie aangekla van enigiets nie.